SONDER LIEFDE IS DIT TYDMORS – NG Gemeente Garsfontein
Bemoediging, Inspirasie, Stroom Gedagtes
1 Kor 13:1 "Al praat ek die tale van mense en engele, maar ek geen liefde nie, het ek 'n stuk klinkende metaal, 'n galmende simbaal geword."
Liefde is ons grootste doel hier op aarde. Ons is hier geplaas om te leer om God en ander lief te hê. Paulus beskryf aan ons in 1 Kor 13 waarom die liefde die belangrikste waarde is.
Sonder liefde is alles wat jy sê ondoeltreffend. Woorde sonder liefde is net geraas. Mense verwerp liefdelose woorde, maar hulle sit regop, luister en reageer op woorde wat in liefde uitgespreek word.
Sonder liefde is alles wat jy weet onvolledig. 1 Kor 13:2 "Al het ek die gawe van profesie en ken ek al die geheimenisse en besit ek al die kennis….maar ek het geen liefde nie, dan is ek niks." Die wêreld ontplof van al die informasie en kennis. Tog word baie van ons mees basiese probleme nie opgelos nie, want die wêreld soek nie na meer kennis nie, maar na liefde.
Sonder liefde is alles wat ek glo onvoldoende. 1 Kor 13:2 "al het ek al die geloof om berge te versit, maar ek het geen liefde nie, dan is ek niks." Baie mense het die wanpersepsie dat christenskap net gaan oor die glo van sekere waarhede en leerstellinge. Die vraag is egter: het jy Jesus lief? Besef jy dat Hy jou liefhet? Christenskap gaan daaroor dat ek Christus se liefde sal ervaar – en om te leer om soos Hy lief te hê.
Sonder liefde is alles wat jy gee betekenisloos. 1 Kor 13:3 "Al deel ek al wat ek het aan ander uit…maar ek het geen liefde nie, baat dit my niks." Daar is allerhande motiveringe waarom mense gee, soos 'n gevoel van verpligting, prestige of skuld. Net omdat jy gee beteken nie dat jy dit doen in liefde nie. Jy kan gee sonder om lief te hê, maar jy kan nie liefhê sonder om te gee nie.
Sonder liefde is alles wat jy bereik onvoldoende. 1 Kor 13:3 "al gee ek my liggaam prys om my daarop te kan roem, maar ek het geen liefde nie, baat dit my niks." Jy kan baie prestasies behaal het in hierdie lewe. Jy kan selfs jou lewe offer vir die Koninkryk van God, maar sonder liefde is dit 'n vermorste poging. Jy kan die gawe hê om welsprekend te wees, die kennis van 'n genie, die geloof van 'n wonderwerker, die vrygewigheid van 'n filantroop, die toewyding van 'n martelaar – maar as jy nie liefde het nie, tel dit absoluut niks. Die goeie nuus is egter – jy kan ander liefhê omdat God jou eerste liefgehad het. Soos wat jy leef binne sy liefde sal Hy jou help om ander lief te hê. Wanneer jy nader aan Hom beweeg, sal jou vermoë om lief te hê toeneem. Hy maak dit moontlik om hierdie roeping tot liefde vir ander uit te leef.